
REPUBLIKA HRVATSKA
OPĆINSKI SUD U SLAVONSKOM BRODU
                           Trg pobjede 15
                 35000 SLAVONSKI BROD
Poslovni broj: P Ob-94/2024-59

U IME REPUBLIKE HRVATSKE

P R E S U D A

Općinski sud u Slavonskom Brodu, po sucu Tihomiru Lazariću u pravnoj stvari tužiteljice - protutuženice (dalje u tekstu: tužiteljica) A. P., OIB …, iz P., S. 52, zastupana po O. H. i partneri doo, S. B., protiv tuženika – protutužitelja (dalje u tekstu: tuženik) V. P., OIB …, iz T., U.. k. T. 49, zastupan po punomoćnici M. N., odvjetnici u P., uz sudjelovanje mlt. L. M. P., OIB …, mlt. L. P., OIB …, mlt. F. P., OIB …, i mlt. I. P., OIB …, svi zastupani po posebnoj skrbnici M. M., dipl. iur., zaposlenici CZPS Z., Dislocirana jedinca O., radi razvoda braka i roditeljske skrbi, nakon održane glavne i tajne rasprave, zaključene 18. rujna 2026., provedene u prisutnosti tužiteljice uz punomoćnicu A. Č., odvjetnicu u P., tuženika uz zamjenika punomoćnika M. K., odvjetnika u S. B., nakon javne objave presude, 30. listopada 2026. 

p r e s u d i o  j e

I. Razvodi se brak sklopljen 19. travnja 2008. u P., između tužiteljice A. P., rođene G., rođene 20. kolovoza 1984. u J., R. S. i tuženika V. P., rođenog 4. veljače 1982. u P., a koji brak je upisan u maticu vjenčanih, matičnog područja P., za godinu 2008., pod rednim brojem 00040.

II. Mlt. L. M. P., rođena 18. travnja 2010., mlt. L. P., rođen 19. prosinca 2011. i mlt. F. P., rođen 23. veljače 2017. stanovat će s ocem V. P. na adresi T., U. k. T. 49, a roditeljska skrb je zajednička.  

III. Mlt. I. P., rođen 4. siječnja 2023., stanovat će s majkom A. P., na adresi P., S. 52, a roditeljska skrb je zajednička. 

IV. Majka A. P. ostvarivat će osobne odnose s mlt. djecom L. M. P., L. P. i F. P. kako slijedi: 

· svaki drugi vikend od petka u 17,00 sati do nedjelje u 18,00 sati, te utorkom i četvrtkom od 17,00 sati do 19,00 sati
· za vrijeme blagdana Božića i Uskrsa jedan dan u obitelji oca, a drugi dan u obitelji majke, a slijedeće godine obrnuto 
· za vrijeme ljetnog razdoblja djeca će s majkom u srpnju provesti 15 dana a drugih 15 dana u obitelji oca, a isto tako i u kolovozu po 15 dana, i tako naizmjenično
· za vrijeme zimskog razdoblja djeca će tjedan dana provesti u obitelji majke, a drugi tjedan u obitelji oca nakon Sv. Stjepana 

V. Otac V. P. ostvarivat će osobne odnose s mlt. I. P. kako slijedi:

· svaki tjedan  od utorka od 19,00 sati pa do četvrtka do 19,00 sati

VI. Pozivaju se roditelji osigurati osobne odnose sa mlt. djecom na način da sva djeca u isto vrijeme budu prisutna kod jednog roditelja, radi međusobnog ostvarivanja osobnih odnosa

VII. Majka A. P. dužna je doprinositi za uzdržavanje mlt. L. M. P. iznos od 200,00 EUR-a (slovima: dvjestoeura) mjesečno, za mlt. L. P. iznosu od 200,00 EUR-a (slovima: dvjestoeura) mjesečno i za mlt. F. P. iznos od 150,00 EUR-a (slovima: stopedeseteura) mjesečno počevši od podnošenja protutužbe, 20. svibnja 2024., pa nadalje do svakog 15-og u mjesecu za tekući mjesec, sa zateznom kamatom, po članku 29. stavak 1. i 2. Zakona o obveznim odnosima, na svaki dospjeli, a neplaćeni obrok uzdržavanja, od dospijeća do isplate, uplatom na račun oca V. P., IBAN HR…, u roku od 15 dana. 

VIII. Otac V. P. dužan je doprinositi za uzdržavanje mlt. I. P. iznos od 180,00 EUR-a (slovima: stoosamdeseteura) mjesečno počevši od 20. veljače 2024. pa nadalje, do svakog 15-og u mjesecu za tekući mjesec, sa zateznom kamatom, po članku 29. stavak 1. i 2. Zakona o obveznim odnosima, na svaki dospjeli a neplaćeni obrok uzdržavanja, od dospijeća do isplate, uplatom na račun majke A. P., IBAN HR…., otvoren kod E.&S. B., u roku od 15 dana.

IX. Odbija se tužiteljica A. P. s tužbenim zahtjevom da mlt. djeca L. M. P., mlt. L. P. i mlt. F. P. stanuju sa majkom na njezinoj adresi stanovanja, te radi ostvarivanja osobnih odnosa mlt. djece s ocem, kao i tužbenim zahtjevom kojim se tuženiku nalaže da na ime zakonskog uzdržavanja doprinosi za mlt. L. M. P. iznos od 200,00 EUR-a mjesečno, za mlt. L. P. iznos od 200,00 EUR-a mjesečno, za mlt. F. P. iznos od 150,00 EUR-a mjesečno.

X. Odbija se tuženik V. P. s tužbenim zahtjevom da mlt. I. P. stanuje s njim, te da s majkom ostvaruje osobne odnose i tužbenim zahtjevom da majka doprinosi za uzdržavanje mlt. I.. 

XI. Svaka strana snosi svoje troškove postupka.


Obrazloženje

1. Tužiteljica je podnijela tužbu radi razvoda braka. U tužbi navodi da su stranke zaključile brak 19. travnja 2008. u P.. U braku stranaka rođeno je četvero djece, mlt. L. M. P., rođena 18., travnja 2010., mlt. L. P., rođen 19. prosinca 2011., mlt. F. P., rođen 23. veljače 2017. i mlt. I. P., rođen 4. siječnja 2023. 
1.1. Odnosi u braku stranaka su teško i trajno poremećeni stoga se predlaže sudu razvesti brak stranaka.   
1.2. Tužiteljica predlaže da sva mlt. djeca stanuju s njom na njezinoj adresi stanovanja, a da s tuženikom tj., ocem ostvaruju osobne odnose. 
1.3. Tužiteljica predlaže da tuženik plaća na ime zakonskog uzdržavanja za mlt. djecu. 
1.4. Podneskom od 11. rujna 2026. (list 342 – 348 spisa) tužiteljica je zatražila da otac doprinosi za uzdržavanje mlt. L. M. P., L. P. u iznosu od 200,00 EUR-a po djetetu, te F. P. u iznosu od 150,00 EUR-a  mjesečno.

2. Tuženik u odgovoru na tužbu priznaje činjenicu sklapanja braka, te poremećaj bračnih odnosa. 
2.1. Tuženik se protivi da zajednička djeca stanuju s majkom. Predlaže da se djeci omogući izraziti svoje mišljenje s kim žele živjeti. 
2.3. Tuženik podnosi protutužbu kojom predlaže da se brak stranaka razvede, da zajednička mlt. djeca stanuju s ocem, da je roditeljska skrb zajednička, da majka ostvaruje susrete i druženja s djecom, kao i da majka doprinosi za njihovo uzdržavanje.

3. U provedenom dokaznom postupku izvršen je uvid u izviješće HZSR, PU V. u postupku obveznog savjetovanja, elektronički zapis iz matice rođenih za djecu, vjenčani list stranaka, medicinsku dokumentaciju za tužiteljicu, podnesak oštećenika u predmetu ODO P. K.-DO-42/2023 s dopunom kaznene prijave, dopis Uredu pravobraniteljice za djecu, promet po računu tužiteljice, stručno mišljenje HZSR PU V. (list 88 – 95 spisa), optužnicu od 22. listopada 2024. s posebnim izviješćem, nalaz i mišljenje liječnika vještaka (list 130 – 180 spisa), optužnicu od 6. listopada 2025., izviješće ŽS u S.. B. br. Kir-d-40/25, podatke o uplatama (list 206 – 282 spisa), iskaz vještaka sa ročišta od 4. ožujka 2026., u priloge uz podnesak tužiteljice od 11. rujna 2026. (list 350 – 505 spisa), te e mail korespondenciju sa današnjeg ročišta i u rješenje ovog suda R1 Ob-30/2024 od 5. veljače 2024. Saslušani su tužiteljica i tuženik kao stranke u svrhu dokazivanja.

4. Rješenjem ovog suda od 7. svibnja 2024. br. P Ob-94/2024 mlt. djeci imenovana je posebna skrbnica M. M., dipl. iur., zaposlena u CZPS Z., Podružnica O..

5. Sukladno članku 324. i članku 54. stavak 1. Obiteljskog zakona (Narodne novine 103/15, 156/23 dalje u tekstu: ObZ) bračni drugovi proveli su postupak obveznog savjetovanja u kojem nisu postigli sporazum u pogledu uređenja spornih pitanja u vezi roditeljske skrbi i odnosa s djecom.  

6. Iz provedenog postupka proizlazi da su stranke zaključile brak 19. travnja 2008. u P.. U braku stranaka rođeno je četvero mlt. djece L. M., rođena 18. travnja 2010., L., rođen 19. prosinca 2011., F. rođen 23. veljače 2017. i I. rođen 4. siječnja 2023. 
6.1. Do prestanka bračne zajednice došlo je 28. prosinca 2023. kada je tužiteljica napustila zajednicu zajedno sa djecom zbog svađe sa tuženikom.  Djecu je dovela kod oca 16. siječnja 2024. da se vide sa ocem a nakon toga su djeca ostala s ocem osim mlt. I.. 
6.2. Rješenjem o privremenoj mjeri br. R1 Ob-30/2024 od 5. veljače 2024. odlučeno je da će zajednička djeca mlt. L. M., mlt. L. i mlt. F. stanovati s ocem na njegovoj adresi stanovanja, a mlt. I. stanovat će s majkom na njezinoj adresi stanovanja. Određeni su osobni odnosi majke s mlt. L. M., L. i F. na način da će se isti ostvarivati svaki vikend u vremenu od petka od 17,00 sati pa do nedjelje u 18,00 sati, te utorkom četvrtkom od 17,00 sati do 19,00 sati. Osobni odnosi oca s mlt. I. ostvarivat će se svaki tjedan od utorka u 19,00 sati pa do četvrtka do 19,00 sati (rješenje o privremenoj mjeri u plavoj koverti, II. svežanj).

7. Oba bračna druga suglasna su u pogledu razvoda braka. 

8. Imajući u vidu da su bračni drugovi sporazumni u pogledu razvoda braka, sud je temeljem članka 51. točka 1. ObZ razveo brak stranaka.

9. Prema članku 413. stavak 1. ObZ sud će odlučiti po službenoj dužnosti s kojim će roditeljem djeca stanovati, o ostvarivanju roditeljske skrbi i osobnih odnosa djece s roditeljem, te uzdržavanja djece odlukom kojom se brak razvodi. 

10. Shodno članku 420. stavak 1. ObZ sud može odlučiti o tome s kojim će roditeljem djeca stanovati, o načinu ostvarivanja osobnih odnosa djece s drugim roditeljem i o ostvarivanju roditeljske skrbi prema sporazumu roditelja, ako smatra da je taj sporazum u skladu s dobrobiti djece.

11. Između roditelja nije postignut sporazum s kojim će roditeljem nastaviti stanovati zajednička mlt. djeca. 

12. HZSR PU V. (list 89 – 95 spisa) dostavio je sudu stručno mišljenje u kojem se između ostalog navodi da su praćenjem dinamike u obitelji utvrđeni teški i trajni poremećaji odnosa roditelja i teškoće oko uspostavljanja dogovora i sporazuma koji se tiču djece. U postupku izricanja mjere stručne pomoći i potpore roditeljima uočena su neadekvatna ponašanja roditelja koja utječu na psihički razvoj djece u smislu međusobnog optuživanja roditelja za ponašanja prema djeci, opterećivanja djece sa partnerskim odnosom roditelja, izloženosti djece informacijama i sadržajima roditeljskih teškoća koji nisu prikladni za njihovu dob, kao i teškoća u ostvarivanju osobnih odnosa djece s majkom. Zbog svega navedenog predlaže se provođenje kombiniranog psihologijsko – psihijatrijskog vještačenja roditelja i djece radi utvrđivanja roditeljskih kompetencija i mogućih posljedica ponašanja roditelja na razvoj djece. 

13. Rješenjem ovog suda br. P Ob-94/2024 od 22. studenog 2024. (list 124 – 125 spisa) određeno je provođenje dokaza multidisciplinarnim vještačenjem po sudskim vještacima dr. sc. K. D. – Ć., psihijatru, te prof. dr. sc.  D. Š., psihologu, sa zadatkom vještačenja s kojim će roditeljem djeca stanovati, način ostvarivanja roditeljske skrbi, te ostvarivanja osobnih odnosa mlt. djece i roditelja s kojim djeca ne stanuju. 

14. Iz opsežnog nalaza i mišljenja vještaka psihijatra (list 130 – 154 spisa) u bitnom proizlazi da oba roditelja imaju kapacitete za izvršavanjem roditeljske skrbi u odnosu na zajedničku djecu, te oba roditelja trebaju imati nadzor nad izvršavanjem roditeljske skrbi.
14.1. Mlt. djeca trpe posljedice prolongiranog roditeljskog sukoba, djeca su međusobno jako povezana i usmjerena jedno na drugo. Mlt. djeca L., L. i F. i dalje trebaju živjeti u domu sa ocem, primarno radi poznatog okruženja, blizine škole i socijalne podrške. Navedena djeca trebaju i dalje imati uredne i poticajne kontakte sa majkom. Mlt. L. i L. odbijaju noćiti kod majke, a što je u vezi njihovim potreba za druženjem sa vršnjacima, te ih ne treba dodatno traumatizirati pritiscima da moraju spavati kod majke.
14.2. Mlt. I. je dijete ranije kronološke dobi i izuzetno je usmjeren na majku koju treba s obzirom na svoju dobi, te isti i dalje treba živjeti sa majkom, a imati uredna viđanja sa ocem. 
14.3. Iz također opsežnog nalaza i mišljenja vještaka psihologa (list 156 – 180 spisa) u bitnom proizlazi preporuka da se ne radi izmjene u načinu stanovanja, jer isti djeci predstavlja stabilnost. Djeca godinu dana žive razdvojeno i I. je to jedini oblik života koji poznaje a starija djeca su jadno pokazala kako žele nastaviti stanovati s ocem. 
14.4. U pogledu ostvarivanja osobnih odnosa mlt. djece s roditeljem s kojim ne stanuju vještak smatra da bi se ista trebala ostvarivati na isti način kako je to već uređeno. 
14.5. Roditelj trebaju značajno poraditi na svojim roditeljskoj vještinama koje trebaju uključivati i usmjerenost na potrebe djece, a ne na svoj potrebe i samokontrolu, te da se djeca ne kosite kao pijuni u roditeljskom sukobu. Kod roditelja su uočene  i poteškoće na planu osobnog funkcioniranja. 

15. Na ročištu od 4. ožujka 2026. (list 308 – 311 spisa) vještaci su usmeno saslušani na raspravi kojom prilikom su odgovarali na pitanja punomoćnice tužiteljice.
15.1. Vještaci su u cijelosti ostali kod svog pisanog nalaza i mišljenja. Suglasno navode kako su ukazale na rizično ponašanje roditelja, uzele su u obzir dob i razvojna obilježja djece i ozbiljno ukazale na opasnost nastavka izazovne komunikacije roditelja za dobrobit djece, kao i poduzimanje daljnjih mjera iz područje obiteljsko pravne zaštite ukoliko ne dođe do poboljšanja ponašanja roditelja. Na temelju podnesaka opaža se da roditelji i dalje ne uspostavljaju primjerenu komunikaciju za dobrobit djece. 
15.3. Vještak psihijatar posebno napominje da je postupak usmjeren na zaštitu i interese mlt. djece, a ne da se uvažavaju potrebe roditelja.  Vještačenje je bilo prije godinu dana, ali je i dalje razvidno da se kod roditelja nisu ostvarili minimalni pomaci, prije svega u nužnoj komunikaciji i suradnji nego je dojam da se situacija pogoršala i da roditelji potiču lošu situaciju i da takvim ponašanjem primarno čine štetu djeci koja već i trpe posljedice neodgovornog rizičnog pa i manipulativnog ponašanja od strane oba roditelja koji već sada čine štetu svojoj djeci. 
15.4. Na poseban upit suca vještaci i nadalje ostaju kod svog nalaza i mišljenja prema kojem mlt. L. M., L. i F. trebaju nastaviti stanovati s ocem, a mlt. I. sa majkom. Djeca bi trebala zajedno jedan vikend provesti u obitelji oca, a drugi vikend u obitelji majke, kako bi djeca mogla biti istodobno zajedno i međusobno ostvarivati osobne odnose. Predlaže se ostvarivanje osobnih odnosa tijekom blagdana Božića i Uskrsa, te tijekom ljetnog i zimskog razdoblja. 
15.5. Nadalje vještaci su odgovarali na primjedbe punomoćnice tužiteljice, te su po ocjeni suda u cijelosti odgovorile na primjedbe tužiteljice u pogledu potreba mlt. djece i iznijeli svoja zapažanja i stajališta vezano za izradu pisanog nalaza i mišljenja odnosno, čime su se vodile nakon obavljenog razgovora s roditeljima i mlt. djecom. Posebno su vještaci napomenuli da se u konkretnom slučaju ne treba raditi dopuna vještačenja radi uvažavanja dobrobiti djece, jer izlaganjem dodatnim vještačenjima dodatno se uznemiruje djecu. 

16. Nakon provedenog kombiniranog vještačenja HZSR PU V., dostavio je sudu izviješće sa mišljenjem i zaključkom stručnog tima od 9. ožujka 2026.(list 315 – 316 spisa) iz kojeg proizlazi da je roditeljima u dva navrata izricana mjera stručne pomoć i potpore, a cilj mjere je bilo unaprijediti roditeljske kompetencije, te smanjiti razinu rizika. Praćenjem provedbe mjere utvrđeno je kako ista nije rezultirala značajnim poboljšanjem obiteljske situacije, te je vidljivo i pogoršanje odnosa među roditeljima, te poteškoće u ostvarivanju osobnih odnosa djece s majkom. 
16.1. U provedbi privremene mjere donesene od strane suda u pogledu ostvarivanja susreta djece sa majkom evidentirani su značajni problemi, posebice u dijelu načina i vremena ostvarivanja susreta djece s majkom. Stručni radnici više puta su upozorili oca na njegovu roditeljsku i zakonsku odgovornost da djecu priprema na susret s majkom i potiče odnos s drugim roditeljem. 
16.2. Tijekom stručnih postupaka kod djece su zabilježeni određeni pokazatelji emocionalnih poteškoća uključujući izražavanje snažnih negativnih emocija prema majci koju okrivljuju za raspad obitelji. 

17. Posebna skrbnica izvijestila je sud o obavljenom razgovoru s mlt. djecom 21. svibnja 2026. (list 336 – 339  spisa) iz kojeg proizlazi da je mlt. L. navela da zajedno s L. i F. živi s tatom, a od utorka do četvrtka dođe i I.. S majkom se ne viđa svih dana u tjednu kako je to određeno privremenom mjerom, ali je redovito posjećuje. Kod majke ne prespava jer ne može spavati u drugom krevetu. Odnosi s ocem su super te bi željela ostati živjeti s ocem, a sa majkom ostvarivati viđanja. Međusobna komunikacija roditelja i djece s majkom se poboljšala nakon što je posredstvom voditeljice mjere stvorena viber grupa u kojoj su roditelji, djeca i voditeljica mjere. 
17.1. Mlt. L. navodi da živi s tatom, L. i F., a dolazi i I. s kojim se voli družiti. S tatom mu je dobro, a kod majke odlazi četvrtkom i petkom, ali ne bi želio prespavati kod majke kod koje odlazi jer ga tata tjera i govori mu: "to je tvoja mama". Navodi kako on sada samo želi biti kod kuće. 
17.2. Mlt. F. navodi kako redovito odlazi kod mame prema privremenoj mjeri i prespava s petka na subotu, ali ne i sa subote na nedjelju zbog nogometa. Mama bi htjela da bude više kod nje, ali ima utakmice, te bi se želio družiti sa prijateljima. Kada ima problem o tome priča sa tatom, a mami se baš i ne povjerava. 
17.3. Posebna skrbnica je pokušala razgovarati i sa mlt. I., ali se isti rasplakao i nije se želio odvojiti od oca.

18. Tužiteljica je predložila provođenje novog vještačenja, međutim sud je odbio dokazni prijedlog tužiteljice koja po ocjeni suda nije dovela u sumnju mišljenje multidisciplinarnog vještačenja, jer okolnosti na koje se poziva tužiteljica nisu u interesu mlt. djece i njihovu dobrobit, jer bi djeca bila izložena dodatnim vještačenjima što bi ih uznemirilo, a u više navrata su već obavljali razgovor s psiholozima i psihijatrima. Osim toga djeca su sama iskazala volju i želju da nastave stanovati s ocem u njegovoj obitelji, te da ostvaruju susrete i druženja s majkom ovisno o svojim obvezama vezanim za školu i crkvu.

19. Imajući u vidu naprijed navedeno sud je u cijelosti prihvatio provedeno multidisciplinarno vještačenje ocjenjujući da je nalaz i mišljenje vještaka stručno, objektivno i sačinjeno u skladu sa pravilima struje. Obzirom na utvrđene okolnosti u ponašanju i postupanju oba roditelja sud smatra da su isti odgovorni za pravilan psihološki razvoj svoje djece kao i za njihove emocionalne potrebe. Iz mišljenja vještaka proizlazi da oba roditelja imaju kapacitete za izvršavanje roditeljske skrbi za zajedničku djecu, ali roditelji svojim ponašanjem, koje nije u skladu sa dobrobiti djece, uvelike utječu i na njihovo emocionalno i psihičko funkcioniranje, te svojim ponašanjem čine štetu djeci zbog svog neodgovornog i manipulativnog ponašanja. 

20. Prema članku 86. stavak 1. ObZ roditelji i druge osobe koje skrbe o djeci dužni su poštovati mišljenje djece u skladu s njihovom dobi i zrelošću. 

21. Prema članku 360. ObZ djeci je omogućeno izraziti svoje mišljenje putem posebnog skrbnika, te je nedvojbeno da su mlt. djeca iskazala želju i volju nastaviti stanovati s ocem i to L. i L., a F. se nije protivio da i nadalje stanuje s ocem.

22. Imajući u vidu da su mlt. djeca L. i L. na jasan i nedvojben način izrazila volju i želju da stanuju s ocem, da se F. po tom pitanju nije posebno očitovao, ali da već živi s ocem po ranijoj privremenoj mjeri, stoga je sud prihvatio provedeno vještačenje i preporuku vještaka u pogledu stanovanja mlt. djece.  
22.1. Obzirom na naprijed navedeno sud smatra da je u interesu mlt. djece L., L. i F. stanovati  s ocem, a prilikom donošenja ove odluke sud je imao u vidu dob i želju mlt. djece, provedeno vještačenje, te dostavljene obavijesti o razgovoru posebne skrbnice s mlt. djecom. 

23. Kako će roditelji zajednički ostvarivati roditeljsku skrb, sud je temeljem članka 104. ObZ odlučio o roditeljskoj skrbi nad mlt. djecom.  

24. Sukladno članku 95. i članku 119. stavak 1. i 2. ObZ odlučeno je o ostvarivanju osobnih odnosa mlt. djece L., L. i F. s majkom, te mlt. I. s ocem pri čemu je sud imao u vidu i raniju odluku o privremenoj mjeri kojom su se stranke vodile i organizirale susrete i druženja, s odstupanjima vezanim za školske, vjerske i sportske obveze djece. 

25. Stranke se upozoravaju na pravne posljedice nepoštivanja obveze omogućavanja ostvarivanja osobnih odnosa s djecom kako je to propisano člankom 417. stavak 3. ObZ.

26. Prema članku 288. stavak 1. ObZ roditelji su prvi dužni uzdržavati svoju maloljetnu djecu.

27. Mlt. L. ima 16 godina ide u 2. razred srednje škole, mlt. L. ima 14 godina i ide u prvi razred srednje škole, mlt. F. ima 9 godina i pohađa 4. razred osnovne škole, a I. ima 3 godine i ide u vrtić, koji košta 120,00 EUR-a i prima dječji doplatak od 30,00 EUR-a. 

28. Tužiteljica je zaposlena u HZZO na pola radnog vremena, te polovicu primanja ima od poslodavca, a polovicu od države, tako da prima naknadu do ukupno 1.200,00 EUR-a. Za uzdržavanje djece koja žive s ocem nije plaćala uzdržavanje, ali je djeci kupovala stvari i to patike, odjeću, trenerke i sl. 
28.1. Tuženik je zaposlen u HZSR, PU P., ali je suspendiran s plaćom od 1.500,00 EUR-a. Navodi da je majka djeci koja žive s njim u srpnju platila 200,00 EUR-a, u kolovozu 100,00 EUR-a, a u rujnu 50,00 EUR-a. Za mlt. I. nije doprinosio za uzdržavanje već mu je kupovao odjeću i obuću. 

29. Prilikom utvrđivanja ukupnih troškova potrebnih za uzdržavanje mlt. djece sud je imao u vidu troškove stanovanja, prehrane, odijevanja, higijene, odgoja, obrazovanja, skrbi o zdravlju i druge slične troškove djece kao što je trošak vrtića, shodno članku 307. stavak 1. i 2., te članka 311. stavak 1. ObZ.

30. Sud ocjenjuje da je za mjesečne potrebe mlt. L. potreban iznos od oko 300,00 EUR-a, za mlt. L. 250,00 EUR-a, i za F. 200,00 EUR-a, kao i za I. za kojeg troškovi vrtića iznose 120,00 EUR-a. 
30.1.Pri ocjenjivanju mogućnosti majke za uzdržavanje djece sud je uzeo činjenicu da je ista zaposlena i prima plaću od ukupno 1.200,00 EUR-a, te da je u mogućnosti doprinositi za mlt. L. i L. iznos od 200,00 EUR-a za svakog, te za F. 150,00 EUR-a i da time neće ugroziti svoju egzistenciju,
30.2. Roditelji tijekom postupka nisu osporavali zatraženi iznos uzdržavanja, stoga će preostali iznos potreban za uzdržavanje djece osigurat otac od svojih primanja. 
30.3. Mlt. I. ide u vrtić koji iznosi 120,00 EUR-a, što plaća majka od svojih primanja, kao i da Ivan prima dječji doplatak od 30,00 EUR-a, ali troškovi vrtića koje podmiruje majka u većoj bi se mjeri  umanjilo ukoliko bi otac doprinosio u prvotno predloženom iznosu od 100,00 EUR-a, tako da bi skoro cijeli iznos uzdržavanja trebao iskoristiti za troškove vrtića, stoga je odlučeno da će otac doprinositi za I. iznos od 180,00 EUR-a, a u preostali iznos potreban za njegovo uzdržavanje osigurat će majka od svojih primanja i dječjeg doplatka. 

31. Roditelji navode kako djeci koja s njima ne stanuju kupuju odjeću, obuću i slične stvari, što je svakako pohvalno. Međutim, shodno članku 309. ObZ uzdržavanje za djecu uvijek se određuje u novčanom iznosu. 

32. Otac navodi da je majka za potrebe djece tijekom srpnja, kolovoza i rujna platila određene novčane iznose. U takvoj situaciji majka nije u obvezi platiti ponovno uzdržavanje već je dužna platiti samo razliku dosuđenog uzdržavanje za djecu koja stanuju s ocem. 

33. Shodno članku 310. stavak 1. ObZ roditelj s kojim dijete stanuje svoj udio u obvezi uzdržavanja djeteta ispunjava kroz svakodnevnu skrb o djetetu, a roditelj koji ne stanuje s djetetom obvezu uzdržavanja djeteta ispunjava zadovoljavanjem materijalnih potreba djeteta u obliku novčanog uzdržavanja. 
33.1. Prema članku 310. stavak 2. ObZ svakodnevna skrb o djetetu smatra se jednakovrijednom zadovoljavanju materijalnih potreba djeteta u obliku novčanog uzdržavanja. 

34. Odluka o visini uzdržavanja temelji se na odredbi članka 317. stavak 1. ObZ.
34.1. Odluka o kamatama temelji se na odredbi članka 29. stavak 1. i 2. Zakona o obveznim odnosima (Narodne novine 35/05 do 155/23).

35. Imajući u vidu naprijed iznesene razloge kojima je udovoljeno protutužbenom  zahtjevu tuženika, sud je odbio tužiteljicu s njezinim postavljenim tužbenim zahtjevom u pogledu predložene roditeljske skrbi i uzdržavanja.

36. O troškovima postupka odlučeno je temeljem članka 366. stavak 1. ObZ pri čemu je sud vodio računa o okolnostima slučaja i o ishodu postupka, kao i što su obje stranke bile zastupane po punomoćnicima, te nisu snosile troškove vještačenja. Također je sud imao u vidu međusobne uspjehe stranaka, jer niti jedna od stranaka nije u cijelosti uspjela sa svojim tužbenim zahtjevom. 

37. Slijedom navedenog odlučeno je kao u izreci presude.

U Slavonskom Brodu 30. listopada 2026.

                                                                                                            Sudac  
 
Tihomir Lazarić v.r.
























Uputa o pravnom lijeku:
Protiv ove presude dopuštena je žalba u roku 15 dana od dana primitka prijepisa iste. Žalba se podnosi putem ovog suda Županijskom sudu.

